รัฐแคลิฟอร์เนีย

| รัฐแคลิฟอร์เนีย |
| --- | --- |
รัฐ
   ธง ตรา
สมญา: รัฐสีทอง (Golden State)
คำขวัญ: "ยูเรก้า" (Eureka) 
เพลง: "ไอเลิฟยู แคลิฟอร์เนีย"  (I Love You, California)  
แผนที่สหรัฐเน้นรัฐแคลิฟอร์เนีย
ประเทศ: สหรัฐ
สถานะก่อนเป็นรัฐ: Mexican Cession unorganized territory
เข้าร่วมสหรัฐ: 9 กันยายน ค.ศ. 1850 (ลำดับที่ 31)
เมืองหลวง: แซคราเมนโต
เมืองใหญ่สุด: ลอสแอนเจลิส
มหานครใหญ่สุด: เขตมหานครลอสแอนเจลิส
การปกครอง
 • ผู้ว่าการ: กาวิน นิวซัม (D)
 • รองผู้ว่าการ: เอเลนี่ คูนาลาคิส (D)
สมาชิกวุฒิสภา: อเล็กซ์ ปาดิลลา (D) อดัม ชีฟ (D)
สมาชิกสภาผู้แทนราษฎร:   เดโมแครต 42 ที่นั่ง  ริพับลิกัน 10 ที่นั่ง 
พื้นที่
 • ทั้งหมด: 163,696 ตร.ไมล์ (423,970 ตร.กม.)
 • พื้นดิน: 155,959 ตร.ไมล์ (403,932 ตร.กม.)
 • พื้นน้ำ: 7,737 ตร.ไมล์ (20,047 ตร.กม.)  4.7%
อันดับพื้นที่: อันดับที่ 3
ขนาด
 • ความยาว: 770 ไมล์ (1,240 กิโลเมตร)
 • ความกว้าง: 250 ไมล์ (400 กิโลเมตร)
ความสูง: 2,900 ฟุต (880 เมตร)
ความสูงจุดสูงสุด ( เมานต์วิตนีย์): 14,505 ฟุต (4,421.0 เมตร)
ความสูงจุดต่ำสุด ( แอ่งแบดวอเตอร์): −279 ฟุต (−85.0 เมตร)
ประชากร (ค.ศ. 2023)
 • ทั้งหมด: 38,940,231 คน
 • อันดับ: อันดับที่ 1
 • ความหนาแน่น: 251.3 คน/ตร.ไมล์ (97 คน/ตร.กม.)
 • อันดับความหนาแน่น: อันดับที่ 11
 • ค่ามัธยฐานรายได้ครัวเรือน: $71,228 (2,018)
 • อันดับรายได้: อันดับที่ 9
เดมะนิม: แคลิฟอร์เนียน (Californian)
ภาษา
 • ภาษาทางการ: ภาษาอังกฤษ
 • ภาษาพูด: ภาษาพูดที่ใช้ในบ้าน:  ภาษาอังกฤษ: 58.1%  ภาษาสเปน: 28.8%  อื่น ๆ: 13.1% 
เขตเวลา: UTC−08:00 (PST)
 • ฤดูร้อน  (เวลาออมแสง): UTC−07:00 (PDT)
อักษรย่อไปรษณีย์: CA
รหัส ISO 3166: US-CA
อักษรย่อเดิม: Calif., Cal.
ละติจูด: 32°32′ เหนือ ถึง 42° เหนือ
ลองจิจูด: 114°8′ ตะวันตก ถึง 124°26′ ตะวันตก
เว็บไซต์: www.ca.gov
แคลิฟอร์เนีย (อังกฤษ: California, เสียงอ่านภาษาอังกฤษ: /kælɨˈfɔrnjə/, แคลึฟอรฺนยะ) เป็นรัฐหนึ่งของสหรัฐอเมริกาที่ตั้งอยู่บนชายฝั่งตะวันตก ติดกับมหาสมุทรแปซิฟิก มีผู้อยู่อาศัย 39.5 ล้านคน พื้นที่ประมาณ 163,696 ตารางไมล์ (423,970 ตารางกิโลเมตร) ทำให้เป็นรัฐที่มีประชากรมากที่สุดและมีพื้นที่ใหญ่เป็นอันดับที่ 3ของสหรัฐอเมริกานอกจากนี้ยังเป็นหน่วยการปกครองย่อยของประเทศที่มีประชากรมากที่สุดในทวีปอเมริกาเหนือ และมีประชากรมากเป็นอันดับที่ 34 ของโลก เมืองหลวงของรัฐ คือ แซคราเมนโต นครที่มีประชากรมากที่สุดในรัฐ คือ ลอสแอนเจลิส ซึ่งมีประชากรมากเป็นอันดับสองของประเทศรองจากนครนิวยอร์ก เขตมหานครลอสแอนเจลิสและเขตพื้นที่รอบอ่าวซานฟรานซิสโกเป็นเขตเมืองที่มีประชากรมากเป็นอันดับที่ 2 และ 5 ของประเทศ โดยมีผู้อยู่อาศัยจำนวน 18.7 ล้านคน และ 9.7 ล้านคน ตามลำดับ รัฐแคลิฟอร์เนียยังมีเทศมณฑลที่มีประชากรมากที่สุดในประเทศ ซึ่งก็คือ เทศมณฑลลอสแอนเจลิส และเทศมณฑลที่มีพื้นที่มากที่สุดในประเทศ ซึ่งก็คือ เทศมณฑลแซนเบอร์นาร์ดีโน ในด้านความหนาแน่นของประชากร นครและเทศมณฑลซานฟรานซิสโกเป็นทั้งนครที่มีความหนาแน่นเป็นอันดับที่ 2 ของประเทศรองจากนครนิวยอร์ก และเป็นทั้งเทศมณฑลที่มีความหนาแน่นเป็นอันดับที่ 5 ของประเทศ เป็นรองเพียง 4 เทศมณฑลจากทั้งหมด 5 เทศมณฑลของนครนิวยอร์ก
แคลิฟอร์เนียมีพรมแดนทางทิศเหนือติดกับรัฐออริกอน ทิศตะวันออกติดกับรัฐเนวาดากับรัฐแอริโซนา และทิศใต้ติดกับรัฐบาฮากาลิฟอร์เนียของประเทศเม็กซิโก แคลิฟอร์เนียมีสภาพภูมิศาสตร์ที่หลากหลาย ตั้งแต่ชายฝั่งแปซิฟิกทางตะวันตก ไปจนถึงเทือกเขาเซียร์ราเนวาดาทางตะวันออก และจากป่าสนเรดวู้ดและป่าสนดักลาสทางตะวันตกเฉียงเหนือ ไปจนถึงทะเลทรายโมฮาวีทางตะวันออกเฉียงใต้ แคลิฟอร์เนียมีเซ็นทรัลแวลลี (Central Valley) เป็นพื้นที่เกษตรกรรมหลักซึ่งกินพื้นที่ทางตอนกลางของรัฐ แม้ว่าแคลิฟอร์เนียจะเป็นที่ขึ้นชื่อในเรื่องภูมิอากาศแบบเมดิเตอร์เรเนียนที่อบอุ่นและสภาพอากาศตามฤดูกาลของมรสุม แต่พื้นที่ขนาดใหญ่ของรัฐส่งผลให้สภาพอากาศมีความแตกต่าง ตั้งแต่ป่าไม่ผลัดใบเขตอบอุ่นทางตอนเหนือ ไปจนถึงทะเลทรายที่แห้งแล้งทางตอนในของรัฐ ตลอดจนภูมิอากาศแบบอัลไพน์ที่เต็มไปด้วยหิมะในเขตภูเขา เมื่อเวลาผ่านไป ภัยแล้งและไฟป่าเกิดบ่อยขึ้น ทำให้มีการเพิ่มความมั่นคงทางทรัพยากรน้ำของแคลิฟอร์เนียมากยิ่งขึ้น